Som tenåring blir Emily Ann promiskuøs, ettersom hun anser dette som den eneste muligheten til å få positiv oppmerksomhet på. Hun dagdrømmer om å bli filmstjerne. En kveld hun og en venninne er ute med en gruppe soldater kommer de over en døddrukken soldat som ligger på fortauet. De andre gjenkjenner ham som John Tower, sønnen til en filmsjerne, noe som pirrer interessen til Emily Ann. Etter at de andre har fulgt John tilbake til rommet hans, tilbyr Emily Ann seg å passe på ham til han våkner. Utpå morgenkvisten våkner John og betror seg til Emily Ann at han ikke har hatt kontakt med faren på årevis, og at han er svært ensom, selvdestruktiv og suicidal. De to innleder et forhold, selv om John har problemer med å binde seg. Emily Ann overtaler ham til slutt til å gifte seg med henne, men allerede på bryllupsdagen begynner John å trekke seg unnå. De får en datter, men Emily Ann opplever dette som en byrde, akkurat som hennes mor hadde gjort. Hun ender opp med å forlate mann og barn til fordel for Hollywood.